**Ministru kabineta noteikumu projekta**

**”Kārtība, kādā nosakāma alkohola koncentrācija asinīs un izelpotajā gaisā un konstatējama narkotisko vai citu apreibinošo vielu ietekme” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekts ”Kārtība, kādā nosakāma alkohola koncentrācija asinīs un izelpotajā gaisā un konstatējama narkotisko vai citu apreibinošo vielu ietekme” (turpmāk – Projekts) izstrādāts ar mērķi novērst pašreizējā normatīvā regulējuma nepilnību dēļ praksē radušās neskaidrības, lai uzlabotu medicīnisko pārbaužu rezultātu kvalitāti. Projekts precizē medicīnisko pārbaužu veikšanas kārtību transportlīdzekļu vadītājiem, kā arī citus ar to saistītus jautājumus. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Veselības ministrijas iniciatīva.  Projekts izstrādāts atbilstoši Ceļu satiksmes likuma pārejas noteikumu 44 .punktā noteiktajam, kas paredz Ministru kabinetam līdz 2018. gada 30. novembrim izdot šā likuma [43.5 panta](https://likumi.lv/ta/id/45467#p43.5) pirmajā un otrajā daļā minētos noteikumus.  Saskaņā ar Ministra kabineta 2009. gada 3. februāra noteikumu Nr. 108 „Normatīvo aktu projektu sagatavošanas noteikumi” 140. punktu, grozījumu noteikumu projektu nesagatavo, ja tā normu apjoms pārsniegtu pusi no spēkā esošo noteikumu normu apjoma, līdz ar to Veselības ministrija ir izstrādājusi jaunus Ministru kabineta noteikumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Izvērtējot Ministru kabineta 2005. gada 11. janvāra noteikumos Nr. 15 „Kārtība, kādā nosakāma alkohola koncentrācija asinīs un izelpotajā gaisā un konstatējams narkotisko vai citu apreibinošo vielu iespaids” (turpmāk – Noteikumi Nr. 15) noteikto kārtību alkohola koncentrācijas un narkotisko vielu iespaida konstatēšanai, konstatētas vairākas neprecizitātes esošajā regulējumā un tā īstenošanās kārtībā. Ar mērķi novērst pašreizējā normatīvā regulējuma nepilnību dēļ praksē radušās strīdīgās situācijas un neskaidrības, ticis izstrādāts Projekts.  Ņemot vērā, ka Noteikumi Nr. 15 izdoti saskaņā ar Ceļu satiksmes likuma 43.5 panta pirmo un otro daļu, taču ar 2010. gada 13. maija grozījumiem Ceļu satiksmes likumā vārds „iespaids” aizstāts ar vārdu „ietekme”, Projektā netiek lietots Noteikumos Nr. 15 izmantotais vārds „iespaids”, bet tas aizstāts ar vārdu „ietekme”. Savukārt, ņemot vērā 2018. gada 20. septembra grozījumus Ceļu satiksmes likuma 43.5 panta pirmajā un otrajā daļā (spēkā no 2018. gada 18. oktobra) Projekta mērķis ir papildināts ar likumā noteikto pilnvarojumu Ministru kabinetam noteikt izdevumu apmēru par alkohola koncentrācijas pārbaudes veikšanu izelpotajā gaisā, kārtību, kādā sedz izdevumus, kas saistīti ar alkohola koncentrācijas pārbaužu un narkotisko vai citu apreibinošu vielu ietekmes veikšanu, kā arī to personu loku, kuras sedz minētos izdevumus. Tiesību normas attiecībā uz kārtību, kādā tiek segti izdevumi par minēto pārbaužu veikšanu, un personu loku, kas sedz minētos izdevumus, kā arī izdevumu apmērs par alkohola koncentrācijas pārbaudes veikšanu izelpotajā gaisā bija iekļautas Noteikumos Nr. 15 un Projektā netiek precizētas.  Lai uzlabotu medicīniskās pārbaudēs iegūto rezultātu kvalitāti, Projektā noteikts, ka medicīniskā pārbaude ietver alkohola, narkotisko vai citu apreibinošo vielu vai medikamentu lietošanas faktu pārbaudi ne tikai pēc pārbaudāmā transportlīdzekļa vadītāja vārdiem, bet arī pēc objektīviem datiem, t.i. izmeklējamās personas kabatās atrastajām narkotikām, šļircēm, vielām, kas atgādina narkotikas un rada aizdomas par narkotisko vai psihotropo vielu lietošanu, medikamentiem vai receptēm, kā arī klīniskajām un laboratoriskajām atradnēm.  Ievērojot to, ka narkologs vai citas specialitātes ārsts neveic ķīmiski toksikoloģiskos izmeklējumus, kā arī ņemot vērā ārstniecības iestāžu Valsts policijas sniegto informāciju par praksē konstatētajām problēmām, lai nodrošinātu, ka ārstniecības iestādes (īpaši reģionos) spēj nodrošināt medicīnisko pārbaužu veikšanu transportlīdzekļu vadītājiem diennakts režīmā, Projekta 14.punkts paredz, ka medicīnisko pārbaudi veic sertificēts narkologs vai citas specialitātes sertificēts ārsts (turpmāk - ārsts), kādā no šo noteikumu 1. pielikumā minētajām ārstniecības iestādēm, kura nodrošina medicīniskās pārbaudes veikšanu, ievērojot Alkohola, narkotisko, psihotropo un toksisko vielu ietekmes noteikšanas medicīnisko tehnoloģiju. Atšķirībā no šobrīd spēkā esošā regulējuma, kas paredz, ka medicīnisko pārbaudi veic sertificēts narkologs vai citas specialitātes ārsts, kas apguvis attiecīgo medicīniskās pārbaudes metodi alkohola koncentrācijas noteikšanai asinīs, iepriekš minētā norma neparedz prasību pēc attiecīgās metodes sertifikāta. Līdz ar to medicīniskās pārbaudes transportlīdzekļu vadītājiem varēs veikt jebkurš sertificēts ārsts.  Savukārt ķīmiski toksikoloģiskos izmeklējumus narkotisko vai citu apreibinošo vielu noteikšanai veic sertificēti tiesu eksperti, kas apguvuši ķīmiski toksikoloģisko izpēti narkotisko, psihotropo un toksisko vielu, spirta un tā homologu un aizvietotāju noteikšanai.  Ņemot vērā nepieciešamību noteikt kārtību transportlīdzekļa vadītāja identitātes noskaidrošanai pirms medicīniskās pārbaudes veikšanas, Projektā noteikts, ka informāciju par transportlīdzekļa vadītāju reģistrē personu reģistrācijas žurnālā, kurām noteikta alkohola, narkotisko, psihotropo vai toksisko vielu ietekme, transportlīdzekļa vadītājam piešķirot attiecīgu numuru jau pirms protokola noformēšanas un materiāla paraugu noņemšanas. Turklāt Projekts paredz, ka numurs, kas piešķirts konkrētajam transportlīdzekļa vadītājam, turpmāk tiek izmantots arī medicīniskās pārbaudes protokolam un analīžu paraugiem. Tādā veidā tiks mazinātas neprecizitātes, kā arī neuzmanības dēļ pieļautās kļūdas.  Ņemot vērā to, ka alkohola koncentrācijas noteikšanai tiek ņemts asins paraugs, taču praksē bieži vien ir nepieciešams noteikt, cik sen alkohols ticis lietots, Projektā noteikts, ka gadījumos, kad ārsta ieskatā tas ir nepieciešams, transportlīdzekļa vadītājam laboratoriskos izmeklējumus veic divās dažādās bioloģiskajās vidēs.  Līdzīgi Projekts paredz, ka veicot medicīnisko pārbaudi narkotisko vai citu apreibinošo vielu ietekmes noteikšanai transportlīdzekļa vadītājiem, ja ārsts uzskata, ka tas ir nepieciešams, ķīmiski toksikoloģiskos izmeklējumus veic divās dažādās bioloģiskajās vidēs.  Lai noteiktu ārsta rīcību gadījumos, kad transportlīdzekļa vadītājs atsakās nodot asins paraugu laboratoriskiem izmeklējumiem, Projekts paredz, ka ārsts šo faktu ieraksta medicīniskās pārbaudes protokolā un sniedz atzinumu, ja ir iespējams, ņemot vērā klīniskās izmeklēšanas rezultātus. Vienlaikus Projektā netiek paredzētas personas tiesības nodot citu bioloģiskās vides materiālu, ievērojot to, ka medicīniskā pārbaude ir alkohola koncentrācijas noteikšana transportlīdzekļa vadītāja asinīs, nevis citās bioloģiskajās vidēs. Līdz ar to Projekts paredz, ka par citas bioloģiskās vides paraugu (urīns, siekalas) nodošanu lemj ārsts (tas var būt nepieciešams situācijās, lai precizētu klīnisko stāvokli, piemēram, alkohola lietošanas laiku - pirms vai pēc ceļu satiksmes negadījuma- iespējams noteikt tikai izmantojot urīna paraugu). Savukārt urīna un siekalu paraugi tiek izmantoti, lai precizētu klīnisko stāvokli un konstatētu alkohola lietošanas faktu. Turklāt urīnā un siekalās uzrādītā alkohola koncentrācija nevar tikt pielīdzināta asinīm (piemēram, alkohola koncentrācija urīnā var svārstīties ļoti lielā apjomā).  Spēkā esošajā tiesiskajā regulējumā ir noteikts, ka gadījumā, ja transportlīdzekļa vadītājs, kuram veikta medicīniskā pārbaude, nepiekrīt analīžu rezultātiem, galīgo atzinumu sniedz un medicīniskās pārbaudes protokolu sastāda pēc atkārtotas materiālu paraugu analīžu veikšanas. Proti, pašlaik situācijās, kad transportlīdzekļa vadītājs nepiekrīt analīžu rezultātiem, materiālu paraugi tiek atkārtoti laboratoriski izmeklēti.  Praksē ir pierādījies, ka atkārtotie analīžu rezultāti lielākoties sakrīt ar pirmreizējiem analīžu rezultātiem (nav konstatētas būtiskas atšķirības), turklāt transportlīdzekļa vadītājs bieži vien nepiekrīt arī atkārtotajiem analīžu rezultātiem.  Ievērojot praksē konstatēto, Projektā netiek iekļauts regulējums, kas paredzētu atkārtotu materiālu paraugu izmeklēšanu gadījumā, ja transportlīdzekļa vadītājs nepiekrīt pirmreizējiem rezultātiem. Taču gadījumā, ja transportlīdzekļa vadītājam ir objektīvs pamatojums apšaubīt analīžu rezultātus, viņš savas tiesības var realizēt pārsūdzot lēmumu par sodu, kā arī tiesai lūdzot noteikt ekspertīzi atkārtotai bioloģiskās vides materiālu paraugu izmeklēšanai.  Ņemot vērā iepriekš minēto, no arī Ministru kabineta 2008. gada 2. jūnija noteikumiem Nr. 394 “Alkohola, narkotisko, psihotropo vai toksisko vielu ietekmes pārbaudes kārtība” svītrojamas normas, kas paredz personas tiesības pieprasīt veikt atkārtotu bioloģiskās vides laboratorisku izmeklēšanu. Tādējādi saskaņojot Projekta regulējumu, kas attiecināms uz transportlīdzekļa vadītājiem arī attiecībā uz jebkuru personu, kurai veikta medicīniskā pārbaude.  Vienlaikus Projekts paredz, ka pēc analīžu rezultātu saņemšanas ārsts, kurš veicis medicīnisko pārbaudi, sniedz atzinumu, ierakstot to medicīniskās pārbaudes protokolā (divos eksemplāros) un reģistrācijas žurnālā, neatkarīgi no transportlīdzekļa vadītāja piekrišanas.  Ievērojot to, ka medicīniskās pārbaudes protokolam jābūt pietiekoši detalizētam, lai maksimāli raksturotu patieso situāciju par personas stāvokli, kā arī neradītu neskaidrības nevienai no iesaistītām pusēm, Projekts precizē un paplašina ārsta izvēli sniedzamajiem atzinumiem par izmeklējamās personas stāvokli. Ņemot vērā minēto, Projektā noteikts, ka ārsts ir tiesīgs medicīniskās pārbaudes protokolā sniegt atzinumu, ka transportlīdzekļa vadītājam ir konstatēta alkohola, kā arī narkotisko vai citu apreibinošo vielu ietekme klīniski vai, ka ir konstatēta alkohola koncentrācija asinīs vai izelpotajā gaisā, kā arī, ka ir konstatēta narkotisko vai citu apreibinošo vielu ietekme.  Attiecībā uz alkohola koncentrācijas noteikšanu izelpotajā gaisā, tas var būt nepieciešams tādās situācijās, kad asins analīzes nav iespējams noņemt (persona atsakās vai tas tehniski nav iespējams), kā arī tad, ja atzinums ir nepieciešams tūlīt pēc medicīniskās pārbaudes veikšanas, bet asins analīzes ir iespējams veikt tikai nākošajā dienā. Šādās situācijās atzinumu būtu iespējams sniegt pamatojoties uz faktu, ka tikusi konstatēta alkohola koncentrācija izelpotajā gaisā.  Vienlaikus Projekts paredz, ka situācijā, kad transportlīdzekļa vadītājs atsakās no medicīniskās pārbaudes alkohola koncentrācijas, kā arī narkotisko vai citu apreibinošo vielu ietekmes noteikšanai bioloģiskajās vidēs, šī informācija atzinuma veidā norādāma medicīniskās pārbaudes protokolā.  Šobrīd spēkā esošais regulējums paredz, ka rakstveida medicīniskās pārbaudes atzinumu (izziņu) (turpmāk – izziņa) transportlīdzekļa vadītājam izsniedz pamatojoties uz viņa mutisku pieprasījumu. Taču ir gadījumi, kad izziņa tiek pieprasīta bez īpašas nepieciešamības un pamatojuma, ārstam radot lieku slogu un laika patēriņu.  Lai novērstu šādas situācijas, Projekts paredz, ka izziņa tiek izsniegta pēc transportlīdzekļa vadītāja rakstveida pieprasījuma, kā arī ņemot vērā to, ka šobrīd netiek paredzēta ārsta rīcība situācijās, kad transportlīdzekļa vadītājs pieprasa izziņu, bet pārbaudes rezultāti vēl nav pieejami, Projektā noteikts, ka izziņu par medicīniskās pārbaudes rezultātiem var saņemt tikai pēc laboratorisko izmeklējumu veikšanas un rezultātu saņemšanas.  Vadītājs, kas ir cietis ceļu satiksmes negadījumā un kuram nepieciešama medicīniskā palīdzība, tiek nogādāts viņa veselības stāvoklim atbilstošā ārstniecības iestādē (jebkurā, nevis Projekta 1. pielikumā norādītajā ārstniecības iestādē), Projekta 31. un 32. punktā paredzēta ārsta rīcība un veicamās darbības gadījumos, kad ir aizdomas par konkrētā transportlīdzekļa vadītāja iespējamu atrašanos alkohola, narkotisko vai citu apreibinošo vielu ietekmē, kā arī noteikti ārstniecības iestādes pienākumi.  Ņemot vērā to, ka narkotisko vai citu apreibinošo vielu ietekmi bioloģiskajā vidē atbilstoši Projekta 19. punktam konstatē sertificēti tiesu eksperti, Projekta 33. punkts paredz, ka gadījumos, kad transportlīdzekļa vadītājam, kurš cietis ceļu satiksmes negadījumā, konstatētas narkotisko vai citu apreibinošo vielu lietošanas klīniskās pazīmes, bioloģiskās vides laboratoriskos izmeklējumus veic sertificēti tiesu eksperti, kas apguvuši attiecīgo izmeklēšanas metodi.  Atbilstoši Noteikumu Nr. 15 1. pielikumā noteiktajam, pašlaik medicīnisko pārbaužu veikšanu transportlīdzekļu vadītājiem nodrošina 24 ārstniecības iestādes. Ņemot vērā to, ka SIA “Priekules slimnīca” 2009. gadā no lokālās slimnīcas pārprofilēta par veselības aprūpes centru, proti, nesniedz neatliekamo medicīnisko palīdzību, bet nodrošina dienas stacionāra un steidzamās medicīniskās palīdzības punkta pakalpojumu sniegšanu, Projekta 1.pielikumā SIA “Priekules slimnīca” netiek iekļauta.  Projekta 3. pielikumā norādīti medicīniskās pārbaudes veikšanas iemesli, tai skaitā atzīme “cits iemesls”, ņemot vērā to, ka izsmeļoši noteikt visas iespējamās situācijas, kad transportlīdzekļa vadītāju nepieciešams nosūtīt medicīniskās pārbaudes veikšanai nav iespējams. Atzīme “cits iemesls” ar attiecīgu pamatojumu var tikt izmantota, piemēram, situācijā, kad nestrādā mērierīce alkohola koncentrācijas noteikšanai, ir liels pārbaudāmo personu skaits u.c.  Lai novērstu situācijas, kad nav iespējams izpildīt prasību pēc konkrēta bioloģiskās vides parauga daudzuma noņemšanas transportlīdzekļa vadītāja alkohola koncentrācijas noteikšanai, piemēram, situācijā, kad persona nevar nodod noteiktu parauga daudzumu fizioloģisko apsvērumu dēļ, Projekta 4. pielikumā noteikts, ka alkohola noteikšanai bioloģiskajā vidē, asins un urīna paraugam jābūt līdz 20 ml, nevis 15-20 ml, kā tas noteikts Noteikumos Nr.15, savukārt siekalu paraugam jābūt līdz 10 ml.  Līdzīgi tiek precizēta ķīmiski toksikoloģisko izmeklējumu kārtība, nosakot, ka urīna paraugam ņem līdz 200 ml urīna, asins paraugam – līdz 30 ml asiņu, bet siekalu paraugam – līdz 10 ml siekalu.  Šādu prasību noteikšana neiespaidos analīžu rezultātu kvalitāti, ņemot vērā to, ka laboratoriskos izmeklējumus iespējams veikt arī no ļoti minimāla bioloģiskās vides parauga daudzuma (piemēram, 1 ml).  Pārbaudes rezultātu kvalitātes uzlabošanai Projekta 4. pielikuma 16. punktā noteikts, ka ņemot siekalu paraugu, vajadzības gadījumā pēc darbinieka pieprasījuma pārbaudāmai personai ņem ne vien nomazgājumus no rokām, kā to paredzēja Noteikumi Nr. 15, bet arī nomazgājumus no mutes un deguna.  Vienlaikus 4. pielikuma 17. punktā ticis noteikts, ka tamponu iesaiņo atsevišķi no noskalojumiem un siekalām (uz izmeklēšanu nosūta arī atsevišķi iesaiņotu tīru vates vai marles tamponu–kontrolparaugu, kas iemērcēts 70% etilspirtā un izžāvēts).  Dažkārt rodas situācijas, kad, tiesisko apstākļu noskaidrošanai, ir nepieciešams materiālu paraugu alkohola noteikšanai bioloģiskā vidē un toksikoloģiskai izmeklēšanai uzglabāšanas termiņš, kas ir ilgāks par 35 dienām, tādējādi Projektā noteikts, ka pēc laboratoriskiem izmeklējumiem atlikušo parauga daļu glabā ledusskapī 70 dienas, vienlaikus paredzot, ka pēc tiesībaizsardzības iestāžu pamatota, rakstiska pieprasījuma, ir iespējama arī materiāla parauga ilgāka glabāšana. Beidzoties paraugu glabāšanas termiņam, materiāla paraugus iznīcina un par to sastāda norakstīšanas aktu. |
| 3. | Projekta izstrādē iesaistītās institūcijas un publiskas personas kapitālsabiedrības | VSIA „Rīgas psihiatrijas un narkoloģijas centrs”. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ārstniecības iestāžu darbinieki, kuri ņems bioloģiskās vides materiālu paraugus laboratorisko izmeklējumu veikšanai, pārbaudāmie transportlīdzekļu vadītāji. |
| 2. | Tiesiskā regulējuma ietekme uz tautsaimniecību un administratīvo slogu | Atsakoties no prasības, ka ārstam jābūt alkohola, narkotisko, psihotropo un toksisko vielu ietekmes noteikšanas medicīniskās pārbaudes metodes sertifikātam, Projekta 1. pielikumā ietvertajām ārstniecības iestādēm un ārstiem, kuri ņems bioloģiskās vides materiālu paraugus laboratorisko izmeklējumu veikšanai, mainās pienākumi un tiesības, proti, samazinās administratīvais slogs (izņemot narkologus, kam jau atbilstoši pašlaik spēkā esošajam regulējumam nav jāsaņem attiecīgās metodes sertifikāts). |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nepieciešams sagatavot grozījumus Ministru kabineta 2008. gada 2. jūnija noteikumos Nr. 394 “Alkohola, narkotisko, psihotropo vai toksisko vielu ietekmes pārbaudes kārtība””, svītrojot normas, kas paredz personas tiesības pieprasīt veikt atkārtotu bioloģiskās vides laboratorisku izmeklēšanu, kā arī precizējot tiesību normas attiecībā uz ārstniecības personām, kas veic minētās pārbaudes un ārstniecības iestādēm, kas nodrošina pārbaužu veikšanu.  Nepieciešams sagatavot grozījumus Ārstniecības likuma 60.1 pantā, nosakot deleģējumu Ministru kabinetam noteikt kārtību, kādā persona sedz izdevumus, kas saistīti ar alkohola koncentrācijas, narkotisko vai citu apreibinošo vielu ietekmes pārbaužu veikšanu, kā arī noteikt izdevumu apmēru par alkohola koncentrācijas pārbaudes veikšanu izelpotajā gaisā. |
| 2. | Atbildīgā institūcija | Veselības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts tika ievietots Veselības ministrijas tīmekļa vietnē: www.vm.gov.lv publiskai apspriešanai. |
| 2. | Sabiedrības līdzdalība projekta izstrādē | Projekta izstrādes procesā notika sadarbība un tikšanās ar Veselības ministrijas galveno speciālisti narkoloģijā Astrīdu Stirnu, lai apspriestu priekšlikumus par nepieciešamajām izmaiņām normatīvajā regulējumā. |
| 3. | Sabiedrības līdzdalības rezultāti | Publiskās apspriešanas laikā tika saņemti SIA “Vidzemes slimnīca” priekšlikumi par Projektu.  Ņemot vērā to, ka slimnīcai nebija iebildumu par Projektā noteikto regulējumu, bet tā lielākoties lūdza sniegt skaidrojumus par konkrētu normu piemērošanas kārtību, Veselības ministrija sniegusi skaidrojumus par to piemērošanu, kas tikuši apkopoti un ir pieejami Veselības ministrijas tīmekļa vietnē ([www.vm.gov.lv](http://www.vm.gov.lv)). |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās 23 ārstniecības iestāde, kura veic medicīniskās pārbaudes alkohola koncentrācijas noteikšanai asinīs un narkotisko vai citu apreibinošo vielu ietekmes konstatēšanai. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Veselības ministre Anda Čakša

Vīza: Valsts sekretāra p.i. Daina Mūrmane-Umbraško

Jermacāne 67876167

guna.jermacane@vm.gov.lv